ธปท.ยันเศรษฐกิจไทยแกร่งรับความผันผวนต่างประเทศได้
ธปท.ยืนยันเศรษฐกิจไทยแกร่งเพียงพอที่จะรับมือความผันผวนในต่างประเทศได้ ส่วนค่าเงินจะดูแลให้แข่งขันได้
1 มิ.ย. 2559

ธปท.ยืนยันเศรษฐกิจไทยแกร่งเพียงพอที่จะรับมือความผันผวนในต่างประเทศได้ ส่วนค่าเงินจะดูแลให้แข่งขันได้
นายวิรไท สันติประภพ  ผู้ว่าการธนาคารแห่งประเทศไทย (ธปท.) กล่าวปาฐกถาพิเศษหัวข้อ “บทบาทของธนาคารแห่งประเทศไทย ท่ามกลางการเปลี่ยนผ่านทางเศรษฐกิจ” ในงานสัมมนา Krungsri Bussiness Forum 2016 : Thailand”s Opportunity ว่า ถึงเศรษฐกิจโลกจะมีความผันผวนมากขึ้น แต่เศรษฐกิจไทยยังมีเศรษฐกิจด้านการต่างประเทศที่รองรับได้ความผันผวนจากภายนอกได้ดีระดับหนึ่ง เห็นได้จากในช่วงที่ผ่านมาเศรษฐกิจได้รับผลกระทบจากความผันผวนในตลาดโลกค่อนข้างจำกัด
ทั้งนี้ เนื่องจากดุลบัญชีเดินสะพัดเกินดุล ปี 2558 เดินดุล 9% ของผลิตภัณฑ์มวลรวมในประเทศ(จีดีพี) และคาดว่าจะอยู่ระดับนี้ในปีนี้ ทุนสำรองระหว่างประเทศที่สูงถึง 3 เท่าของหนี้ระยะสั้นในต่างประเทศ การถือครองในพันธบัตรของธปท.และพันธบัตรรัฐบาลของนักลงทุนต่างชาติก็มีเพียง 9% ของมูลค่าทั้งหมด ต่างจากประเทศในตลาดเกิดใหม่บางประเทศที่สูงถึง 30% ขณะที่หนี้ต่างประเทศของภาธุรกิจก็ต่ำ และมีการป้องกันความเสี่ยงอัตราแลกเปลี่ยนได้ค่อนข้างดี
"แม้เศรษฐกิจไทยจะเข้มแข็งรับแรกระทบจากต่างประเทศได้ แต่ผู้ที่เกี่ยวข้องกับอัตราแลกเปลี่ยนไม่ควรชะล่าใจ ควรบริการให้รอบครอบ เพราะความผันผวนโลกทำให้อัตราแลกเปลี่ยนและราคาสินทรัพย์เปลี่ยนไปได้ทั้งขึ้นและลง ท่ามกลางความผันผวนที่มีธปท.ยังจะใช้กรอบเป้าหมายเงินเฟ้อแบบยืดหยุ่น  เพื่อให้ค่าเงินไปในทิศทาเดียวกับสกุลภูมิภาค และทำให้นโยบายการเงิน ดอกเบี้ยไม่เป้ฯอุปสรรคในการฟื้นตัวของเศรษฐกิจ"ผู้ว่าการ ธปท.กล่าว
ผู้ว่าการ ธปท. กล่าวว่า การปรับเพิ่มขึ้นของอัตราเงินเฟ้อที่เป็นบวกต่อเนื่อง 2 เดือนติดกัน ก็ไม่ได้เกินจากที่ธปท.คาดการณ์ไว้ก่อนหน้า ซึ่งธปท.คาดว่าเงินเฟ้อจะเป็นบวกในช่วงไตรมาส 2 และสามารถแตะกรอบล่างที่ 1% ได้ภายในสิ้นปีนี้ จากเป้าหมายทั้งปีที่ 2.5% บวกลบ 1.5% หรือ 1-4% แต่นโยบายการเงินหรือดอกเบี้ยจะยังผ่อนคลายต่อไปไม่ให้เป็นอุปสรรคต่อการฟื้นตัวของเศรษฐกิจ